**Sarah Wayne Callies** (La Grange, Illinois, SAD, 1. lipnja, 1977.) američka je glumica. Najpoznatija je po ulozi dr. Sare Tancredi u hit-seriji *Prison Break*.

Biografija
----------

### Rane godine

Dok je bila još beba, roditelji su joj se preselili u Honolulu, Havaji. Tokom odrastanja pokazala je zanimanje za glumu, učestvovavši u raznim školskim predstavama u školi *Punahou*.

Njeni su roditelji bili profesori na *Havajskom univerzitetu* u Manoi, ali Sarah nije krenula njihovim stopama. Umjesto toga, odabrala je glumačku karijeru. Nakon srednje škole, upisala se na *Dartmouth College* u Hanoveru, New Hampshire. Uporedo sa studijem nastavila je s radom u pozorištu. Nastavila je obrazovanje na *Nacionalnom pozorišnom konzervatoriju* u Denveru, gdje je dobila diplomu 2002.

### Karijera

Prvu ulogu na televiziji imala je u CBS-ovoj seriji *Queens Supreme*, koja nije bila dugog vijeka (tumačila je epizodni lik Kate O'Malley). Prva značajnija uloga bila joj je ona u seriji *Tarzan* kompanije *Warner Bros.*, gdje je glumila detektivku Jane Porter.

Nakon gostovanja u serijama *Zakon i red: Odjel za žrtve*, *Dragnet* i *Zakonu brojeva* *(Numb3rs)*, Callies je dobila ulogu dr. Sare Tancredi u *Prison Breaku* TV-kuće *Fox Broadcasting Company*. Prema riječima Matta Olmsteada, izvršnog producenta serije, iako su on, scenaristi, *Fox* i sama Sarah željeli da njen lik ostane u seriji, ipak je izbrisan zbog neslaganja u vezi s ugovorom. U jesen 2007. dala je izjavu *TV Guideu* preko portparola:

> "Koliko god smo naporno svi pokušali, glavni ljudi serije i ja nismo mogli pronaći način da udovoljimo i potrebama serije i potrebama moje porodice. Razišli smo se uz najbolje želje. Provela sam divno vrijeme radeći s kreativnim timom i imam veliko poštovanje prema svima njima; mnogo su se brinuli o Sari (liku, op. prev.) Također sam neizmjerno zahvalna fanovima. Bili su tako divni i puni podrške i nadam se da će nastaviti uživati u seriji."
> 
> 

Međutim, u martu 2008 Olmstead je izjavio da je Sarin lik još uvijek živ i da će se vratiti u 4. sezoni serije. Iako je izgledalo da je lik stradao nasilnom smrću, Olmstead je rekao: "...shvatili smo da zapravo postoji način na koji bi ona još uvijek mogla biti živa". Kad ga je jedna novinarka pitala da li je jaka reakcija fanova na ovu "smrt" bila faktor u tome (naime, fanovi su pokrenuli internet-kampanju STGD Campaign - "Spasite dobru doktoricu", kao i stranicu *Save-Sara-Tancredi.org*), Olmstead je priznao da je to zaista utjecalo na odluku.

Callies je glumila i u 2 igrana filma: *Whisper* (*Šapat*) u produkciji *Universal Pictures* i *The Celestine Prophecy* (*Celestinsko proročanstvo*) u nezavisnoj produkciji.

U maju 2010. pojavila se u također *Foxovoj* seriji *Dr. House* kao pacijentica čiji otvoreni brak fascinira Housea i njegov tim.

Glumit će Lori u nadolazećoj horor-dramskoj seriji *The Walking Dead*. Također tumači jednu od glavnih ženskih uloga u kanadskom trileru *Faces in the Crowd*, a pojavit će se i u filmu *Four Saints* kao Mairi Chisholm. U augustu 2010. producent Cameron Lamb i kanadska produkcijska kompanija *The Film Farm* otkupili su prava za njen prvi scenario, koji je adaptacija dječije knjige Campbella Geeslina *Elenina serenada* (*Elena's Serenade*). Osim toga, sprema se za ulogu u filmu *Black Gold*, koji je izišao 2011. godine.

### Lični život

21. 6. 2002. Callies se udala za učitelja borilačkih vještina Josha Winterhalta, koga je upoznala na *Dartmouth Collegeu*. U januaru 2007. objavljeno je da Sarah čeka prinovu. U julu iste godine rodila je djevojčicu kojoj su dali ime Keala (čit. *Ke-a-la*). Blizak je prijatelj s kolegom iz *Prison Breaka* Wentworhom Millerom, o čemu kaže: *"Imam veliku privilegiju što radim s nekim ko je tako dobar prijatelj. To je nešto što moj posao čini lakšim i moje vrijeme na setu zabavnijim i mislim da to posao čini boljim."* Uvrštena je na listu najzgodnijih TV-žena za jesen 2008. magazina *Maxim*.

Filmografija
------------

| Film |
| --- |
| Godina | Film | Uloga |
| 2006. | *Celestinsko proročanstvo* | Marjorie |
| 2007. | *Šapat* | Roxanne |
| 2008. | *Bittersweet* | Robyn |
| 2009. | *Prison Break: The Final Break* | Sara Tancredi |
| 2010. | *Lullaby for Pi* | Josephine |
| 2011. | *Faces in the Crowd* | Francine |
| *Four Saints* | Mairi Chisholm |
|

| Televizija |
| --- |
| Godina | Naslov | Uloga |
| 2003. | *Queens Supreme* | Kate O'Malley |
| *Zakon i red: Odjel za žrtve* | Jenny Rochester |
| *Dragnet* | Kathryn Randall |
| *Tarzan* | Jane Porter |
| 2004. | *Tajna služba* | Laura Kelly |
| 2005. | *Numb3rs* | Kim Hall |
| 2005–2009. | *Prison Break* | Sara Tancredi |
| 2010. | *Dr. House* | Julia  (epizoda: *Open and Shut*) |
| *Živi mrtvaci* | Lori |
| *Vrlo zapetljana priča* | Chloe/ Sally |
|

Izvori
------

1. ↑  "*Živi mrtvaci*: Rick Grimes našao suprugu", *DreadCentral.com*, 30. 4. 2010.
2. ↑  "Odabrana supruga za Ricka Grimesa u *AMC*-ovim *Živim mrtvacima*", *Bloody-Disgusting.com*, 30. 4. 2010.
3. ↑  "Počinje snimanje filma *Faces in the Crowd*; otkrivena glumačka ekipa", *Bloody-Disgusting.com*, 10. 5. 2010.
4. ↑  Tim Nudd, "Sarah Wayne Callies iz *Prison Breaka* očekuje bebu" Arhivirano 2016-03-03 na Wayback Machine-u, *People*, 23. 1. 2007.

Vanjski linkovi
---------------

* Sarah Wayne Callies na sajtu IMDb
* Sarah Wayne Callies Arhivirano 2009-05-23 na Wayback Machine-u na *TV.com*
* Intervju sa S. W. Callies

| * p
* r
* u
*Prison Break* |
| --- |
| TV-serije | *Prison Break*  •  *Prison Break: The Final Break* |
| Likovi | Michael Scofield  •  Lincoln Burrows  •  Fernando Sucre  •  T-Bag  •  Brad Bellick  •  Alexander Mahone  • Sara Tancredi  •  Paul Kellerman  •  C-Note  •  Gretchen Morgan  •  James Whistler  •  Sofia Lugo  •  L. J. Burrows  •  Veronica Donovan  •  John Abruzzi  •  Lechero  •  Don Self  •  General |
| Glumci | Wentworth Miller  •  Dominic Purcell  •  Amaury Nolasco  •  Robert Knepper  •  Wade Williams  •  William Fichtner  •  Sarah Wayne Callies  •  Paul Adelstein  •  Rockmond Dunbar  •  Jodi Lyn O'Keefe  •  Chris Vance  •  Danay García  •  Marshall Allman  •  Robin Tunney  •  Peter Stormare  •  Robert Wisdom  •  Michael Rapaport  •  Leon Russom |


***Sarah Wayne Callies*** na Wikimedijinoj ostavi